‘กรุงไทย’แกร่งคุมรายจ่ายลดCIMBTกำไรดี
แบงก์กรุงไทยโชว์กำไรโตถึง 62% ซีไอเอ็มบี ไทย โกยพันล้านบาท
19 ต.ค. 2555

แบงก์กรุงไทยโชว์กำไรโตถึง 62% ซีไอเอ็มบี ไทย โกยพันล้านบาท 
ธนาคารกรุงไทย (KTB) เปิดเผยผลการดำเนินงานงวดไตรมาส 3 ปีนี้ มีกำไรสุทธิ 8,915 ล้านบาท พุ่งขึ้น 62% และรวม 9 เดือนกำไรสุทธิ 22,676 ล้านบาท หรือ 2.03 บาท เติบโต 39.78% จากช่วงเดียวกันปีก่อน 
นายอภิศักดิ์ ตันติวรวงศ์ กรรมการผู้จัดการใหญ่ KTB กล่าวว่า ในไตรมาส 3 ธนาคารมีรายได้ดอกเบี้ยสุทธิ 14,814 ล้านบาท เพิ่มขึ้น 11.07% จากการขยายสินเชื่อรายได้จากค่าธรรมเนียมและบริการสุทธิก็เพิ่มขึ้น 16.73% 
ขณะที่มีค่าใช้จ่ายในการดำเนินงาน 8,460 ล้านบาท เพิ่มเพียง 0.74% ทำให้ธนาคารมีอัตราส่วนค่าใช้จ่ายต่อรายได้ลดลงจาก 45.50% เหลือ 41.01% ในไตรมาส 3 ปีนี้ 
ธนาคารซีไอเอ็มบี ไทย (CIMBT) มีกำไรสุทธิถึง 1,048 ล้านบาท ในไตรมาส 3 ปีนี้เพิ่มขึ้นถึง 228% และรวม 9 เดือนปีนี้กำไรสุทธิโตขึ้นกว่า 66% เป็น 1,421 ล้านบาท 
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร CIMBT กล่าวว่า กำไรงวด 9 เดือนโตขึ้นมากสาเหตุหลักเกิดจากส่วนแบ่งกำไรจากการบริหารสินทรัพย์ด้อยคุณภาพของบรรษัทบริหารสินทรัพย์ไทย (บสท.) และกำไรจากการขายหุ้นในบริษัทย่อยนอกจากนี้ธนาคารยังมีรายได้จากการดำเนินงานเพิ่มขึ้น 38.1% เป็น 6,440 ล้านบาท